CELEX: 32022R0751
Language: bg
Date: 2022-05-16 00:00:00
Title: Регламент за изпълнение (ЕС) 2022/751 на Комисията от 16 май 2022 година относно неодобрението на активното вещество хлоропикрин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (текст от значение за ЕИП)

17.5.2022   
               
               
                  BG
               
               
                  Официален вестник на Европейския съюз
               
               
                  L 138/11
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/751 НА КОМИСИЯТА
         от 16 май 2022 година
         относно неодобрението на активното вещество хлоропикрин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
         като има предвид, че:
         
                     (1)
                  
                  
                     На 21 декември 2014 г. European Chloropicrin Group (ECG) подаде до Обединеното кралство („държавата членка докладчик“) заявление за одобрение на активното вещество хлоропикрин в съответствие с член 7, параграф 1 от Регламент (ЕО) № 1107/2009.
                  
               
                     (2)
                  
                  
                     Съгласно член 9, параграф 3 от Регламент (ЕО) № 1107/2009 на 18 юни 2014 г. държавата членка докладчик уведоми заявителя, останалите държави членки, Комисията и Европейския орган за безопасност на храните („Органa“), че заявлението е допустимо.
                  
               
                     (3)
                  
                  
                     В съответствие с член 11, параграфи 2 и 3 от Регламент (ЕО) № 1107/2009 беше направена оценка на въздействието на посоченото активно вещество върху здравето на човека и на животните и върху околната среда за предложената от заявителя употреба. На 12 декември 2017 г. държавата членка докладчик представи на Комисията и на Органа проект на доклад за оценка.
                  
               
                     (4)
                  
                  
                     Съгласно член 12, параграф 1 от посочения регламент Органът разпространи проекта на доклад за оценка, получен от държавата членка докладчик, до заявителя и останалите държави членки и организира обществена консултация по него.
                  
               
                     (5)
                  
                  
                     Съгласно член 12, параграф 3 от Регламент (ЕО) № 1107/2009 Органът поиска от заявителя да предостави допълнителна информация на държавите членки, на Комисията и на Органа.
                  
               
                     (6)
                  
                  
                     През юни 2019 г., по време на процедурата по рецензия Италия пое отговорността за посоченото активно вещество и бе определена за държава членка докладчик, след като Обединеното кралство подаде уведомление за намерението си да се оттегли от Европейския Съюз в съответствие с член 50 от Договора за Европейския съюз.
                  
               
                     (7)
                  
                  
                     Оценката на допълнителната информация, извършена от държавата членка докладчик, бе предадена на Органа под формата на актуализиран проект на доклад за оценка.
                  
               
                     (8)
                  
                  
                     Проектът на доклада за оценка беше разгледан от държавите членки и Органа. На 30 януари 2020 г. Органът представи на Комисията заключението (2) си относно оценката на риска за активното вещество хлоропикрин.
                  
               
                     (9)
                  
                  
                     В заключението си Органът посочи, че въз основа на наличната информация той не може да финализира оценката на риска за потребителите, операторите, работниците, намиращите се в близост лица и жителите и установи потенциален риск за подпочвените води, почвените макро- и микроорганизми и неприцелни членестоноги.
                  
               
                     (10)
                  
                  
                     Освен това не бе възможно да бъде финализирана оценката на рисковете за водните организми, пчелите, листните неприцелни членестоноги, земните червеи и неприцелните сухоземни растения.
                  
               
                     (11)
                  
                  
                     Комисията прикани заявителя да представи своите коментари относно заключението на Органа, а в съответствие с член 13, параграф 1 от Регламент (ЕО) № 1107/2009 — и относно проекта на доклада за преразглеждане. Заявителят представи своите коментари, които бяха внимателно разгледани.
                  
               
                     (12)
                  
                  
                     На 22 октомври 2021 г. Комисията представи на Постоянния комитет по растенията, животните, храните и фуражите доклад за преразглеждане и проект на регламент относно неодобрението на активното вещество хлоропикрин. Комисията отбеляза, че опасенията, установени от Органа, не могат да бъдат отхвърлени и че следователно не може да се заключи, че критериите за одобрение са изпълнени.
                  
               
                     (13)
                  
                  
                     С писмо от 18 януари 2022 г. заявителят оттегли заявлението си за одобрение на хлоропикрин. Поради това хлоропикрин следва да не бъде одобрен.
                  
               
                     (14)
                  
                  
                     Настоящият регламент не възпрепятства подаването на ново заявление за одобрение на хлоропикрин в съответствие с член 7 от Регламент (ЕО) № 1107/2009.
                  
               
                     (15)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Неодобрение на активното вещество
            Активното вещество хлоропикрин не се одобрява.
         
         
            Член 2
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 май 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 309, 24.11.2009 г., стр. 1.
         
            (2)  The EFSA Journal (Бюлетин на ЕОБХ) 2020; 18(3):6028, Заключение относно рецензията на оценката на риска от употребата на активното вещество хлоропикрин като пестицид, doi:10.2903/j.efsa.2020.6028.